เกษตรกรผู้ปลูกหอมแดง อำเภอน้ำปาด จังหวัดอุตรดิตถ์ ยิ้มออก หลังพาณิชย์ช่วยเจรจา
ที่ลานเอนกประสงค์หมู่ที่ 3 ตำบลเด่นเหล็ก อำเภอน้ำปาด จังหวัดอุตรดิตถ์ เกษตรกรผู้ปลูกหอมแดงในพื้นที่ทยอยขับรถไถที่บรรทุกหอมแดงมาส่งให้กับผู้รับซื้อ ซึ่งสำนักงานพาณิชย์จังหวัดอุตรดิตถ์ร่วมกับกรมการค้าภายใน กระทรวงพาณิชย์ ดำเนินการช่วยเหลือประสานงานผู้รับซื้อเข้ามารับซื้อหอมแดงสดคละในราคานำตลาด กิโลกรัมละ 8.50 บาท จากเดิมราคากิโลกรัม 5-6 บาท เพื่อบรรเทาความเดือนร้อนของเกษตรกร โดยมีนายผล ดำธรรม ผู้ว่าราชการจังหวัดอุตรดิตถ์ เป็นผู้ปล่อยรถช่วยเหลือเกษตรกรฯ นางพิสมนต์ มงคลเทพ พาณิชย์จังหวัดอุตรดิตถ์ เปิดเผยว่า เกษตรกรผู้ปลูกหอมแดงในพื้นที่ตำบลเด่นเหล็ก ประสบปัญหาเรื่องราคาจำหน่ายหอมแดง ซึ่งไม่สอดคล้องกับราคาต้นทุนการผลิต จึงได้ประสานผู้รับซื้อเข้ามารับซื้อหอมแดงสดคละในพื้นที่เพื่อกระจายไปยังตลาดปลายทาง ได้แก่ โครงการรถ Mobile พาณิชย์ลดราคา ช่วยประชาชน สถานีบริการน้ำมันและอื่นๆ โดยรับซื้อ จำนวน 12 ตัน เป็นเงินทั้งหมด 102,000 บาท และจะรับซื้อหอมแดงในพื้นที่อย่างต่อเนื่องจนกว่าจะหมดฤดูกาลผลิตในปีนี้จังหวัดอุตรดิตถ์มีพื้นที่เพาะปลูกหอมแดง ปีการผลิต 2564/65 จำนวน 2,648 ไร่ ผลผลิตรวม 6,090.40 ตัน ขณะนี้ ผลผลิตหอมแดง (ฤดูแล้ง) ออกสู่ตลาดมากในเดือนมีนาคม สิ้นสุดฤดูกาลต้นเดือนเมษายน ปลูกมากที่ตำบลเด่นเหล็ก อำเภอน้ำปาด พื้นที่เพาะปลูก อำเภอน้ำปาด จำนวน 1,690 ไร่ ผลผลิตรวม จำนวน 3,887 ตัน